Tupla

Tupla on Cloetta Suomi Oy:n valmistama suklaapatukka. Suklaan nimi tulee siitä, että yhdessä pakkauksessa on kaksi paahdetulla mantelirouheella ja maitosuklaalla päällystettyä kaakaonougatpalaa. Tupla tuli myyntiin vuonna 1960, ja esimerkiksi vuonna 2018 sitä myytiin noin 22 miljoonaa kappaletta ja se oli Suomen myydyin patukka. Tuplaa myydään myös Venäjällä ja Baltian maissa.

Historia
Tuplaa alettiin myydä vuonna 1960. Patukan maun kehitti Hellas-makeisyrityksen laboratoriopäällikkö, diplomi-insinööri Anja Jäkälä. Tuplan esikuvina olivat Milky Way ja Mars -patukat.

Vuonna 2006 valmistus siirtyi Turun Kärsämäeltä Ranskaan, sieltä myöhemmin Espanjaan ja vuonna 2014 Ruotsiin.

Kesällä 2017 Tupla Maxi -patukan pakkausta muutettiin niin, että sen voi avata keskeltä taittamalla. Myös Tupla King Sizen pakkaus muutettiin vastaavasti syksyllä 2018. Suomessa myytiin vuonna 2018 yli 22 miljoonaa Tupla-patukkaa.

Tammikuussa 2022 Ilta-Sanomat järjesti äänestyksen Suomen myydyimpien suklaapatukoiden suosiosta. Kilpailun voitti Tupla Maxi, jonka valitsi suosikikseen 25 prosenttia äänestäjistä. Äänestykseen osallistui lähes 35 000 lukijaa. Tupla Double Layer White Nougat -patukka sai 1235 ääntä ja sijoittui yhdeksänneksi.

Tuoteperhe

Vuonna 2022 Tupla-tuoteperheeseen kuului 
Tupla Maxi (50 g)
Tupla King Size (85 g)
Tupla Double Layer Liquorice (48 g)
Tupla Double Layer Mint (48 g)
Tupla Double Layer White Nougat (48 g)
Tupla Double Layer Maple Syrup (48 g)
Tupla-brändillä myytiin myös proteiinivanukkaita, makuina Chocolate, Salty Caramel ja Dark Choco sekä Tupla+ proteiinijuomaa, makuina Chocolate ja Salty Caramel.
 
Aiemmin on ollut saatavilla myös yhden palan sisältänyt pikku-Tupla, kinuskinmakuinen Tupla Xtra Caramel, vohvelisydäminen Tupla Suffle, mintunmakuinen Tupla Xtra Mint ja tummasuklaakuorrutteinen Tupla Dark ja Tupla King Size. Keväällä 2020 patukasta esiteltiin Nuts & Raisins -versio, joka sisälsi hasselpähkinöitä ja rusinoita. Syksyllä 2021 myyty Tuplan kausimaku Tupla Winter sisälsi kardemummaa. Syksyllä 2022 lanseerattiin Tupla Crispy Puffs -pussi sekä kausimaku Tupla Winter, joka sisälsi kanelia.

Myytävänä on ollut myös maitosuklaata sisältäviä Tupla+ -urheilupatukoita energia- ja proteiinipatukoina. Vuonna 2019 lanseeratussa energiapatukassa raaka-aineina käytettiin muun muassa kauraa ja hedelmämehuja, proteiinipatukassa oli heraproteiinia.

Markkinointi
1980-luvulla Tuplan tv-mainoksissa oli usein Indiana Jonesia muistuttava seikkailijahahmo. Yksi mainoksista sisälsi kaksimielisenä pidetyn lauseen: "Taitaa tyttö tietää, että olis seinän takana patukkaa tarjolla". Mainoksen suunnitteli Asser Korhonen McCannista.

2010-luvulla Tupla on mainostanut tubettajien avulla. Yhteistyö aloitettiin vuonna 2014 Eeddspeaks-vloggaajan kanssa tekemällä toimintaelokuvahenkinen video. Keväällä 2015 Tupla lanseerasi Tupla Energy Company -kampanjan, jossa olivat mukana Mmiisas, Herbalisti, Stunt Freaks Team, Eetzi Productions ja ZoneVD. Toinen PHD:n toteuttama kampanja ylitti uutiskynnyksen myös ulkomailla: yhdysvaltalaiskanavat American Broadcasting Company ja Fox Broadcasting Company näyttivät Tuplan sponsoroimien tubettajien videoita. Tuplan tubettajakampanjavideoita on katsottu yli miljoona kertaa. 

Tupla käynnisti keväällä 2017 Hungry for Adventure -kampanjan yhdessä rap-artisti Prinssi Jusufin kanssa. Kampanjan toisella kaudella etsittiin seikkailijoita mm. bootcampille ja matkustamaan Prinssi Jusufin kanssa Venäjälle sijaitsevaan Juri Gagarin Cosmonaut Training Centeriin. Seikkailusta tehtiin tosi-tv-ohjelma, joka näytettiin Sub-kanavalla syksyllä 2018. Osana kampanjaa Cloetta lähetti Tupla-patukan sääpallossa avaruuteen. Se kävi 33 877 metrin korkeudessa, ja palasi kahden tunnin jälkeen ehjänä takaisin.

Lähteet

Aiheesta muualla
Tuplan kotisivut

Suklaapatukat
Suomalaiset makeismerkit